CELEX: 62011CN0288
Language: et
Date: 2011-06-08 00:00:00
Title: Kohtuasi C-288/11 P: Mitteldeutsche Flughafen AG ja Flughafen Leipzig/Halle GmbH 8. juunil 2011 esitatud apellatsioonkaebus Üldkohtu (kaheksas koda) 24. märtsi 2011 . aasta otsuse peale liidetud kohtuasjades T-443/08 ja T-455/08: Freistaat Sachsen jt versus Euroopa Komisjon

27.8.2011   
            
            
               ET
            
            
               Euroopa Liidu Teataja
            
            
               C 252/16
            
         Mitteldeutsche Flughafen AG ja Flughafen Leipzig/Halle GmbH 8. juunil 2011 esitatud apellatsioonkaebus Üldkohtu (kaheksas koda) 24. märtsi 2011. aasta otsuse peale liidetud kohtuasjades T-443/08 ja T-455/08: Freistaat Sachsen jt versus Euroopa Komisjon
   (Kohtuasi C-288/11 P)
   2011/C 252/30
   Kohtumenetluse keel: saksa
   
      Pooled
   
   
      Apellandid: Mitteldeutsche Flughafen AG, Flughafen Leipzig/Halle GmbH (esindajad: advokaat M. Núñez-Müller ja advokaat J. Dammann)
   
      Teised menetlusosalised: Freistaat Sachsen, Land Sachsen-Anhalt, Bundesrepublik Deutschland, Arbeitsgemeinschaft Deutscher Verkehrsflughäfen e.V. (ADV), Euroopa Komisjon
   
      Apellantide nõuded
   
   
               —
            
            
               Tühistada vaidlustatud kohtuotsuse resolutsiooni punkt 4, mille kohaselt jäeti hagi kohtuasjas T-455/08 ülejäänud osas rahuldamata, ning sellega seotud punkt 6, milles otsustati kulude kandmine;
            
         
               —
            
            
               Seejärel teha asjas sisuline otsus ning rahuldada hagi kohtuasjas T-455/08 ka osas, milles sellega taotletakse vaidlustatud komisjoni otsuse tühistamist osas, milles Euroopa Komisjon tuvastab, et Saksamaa poolt kapitalimahutusena antud abi Flughafen Leipzig/Halle uue lõunapoolse stardi- ja maandumisraja ning sinna juurde kuuluvate lennujaamarajatiste ehitamiseks on riigiabi ELTL artikli 107 lõike 1 tähenduses (endine EÜ artikli 87 lõige 1);
            
         
               —
            
            
               Mõista Euroopa Komisjonilt välja apellatsioonimenetluse kulud ning vaidlustatud kohtuotsuse resolutsiooni punkti 7 täiendusena ka kohtukulud kohtuasja T-455/08 menetlemisel esimeses astmes.
            
         
      Väited ja peamised argumendid
   
   Käesoleva apellatsioonkaebuse ese on Üldkohtu otsus, millega viimane jättis osaliselt rahuldamata apellantide hagi, milles paluti tühistada osaliselt komisjoni 23. juuli 2008. aasta otsus 2008/948/EÜ Saksamaa meetmete kohta ettevõtte DHL ja Leipzig/Halle lennujaama kasuks.
   Apellatsioonkaebus on sisuliselt piiratud. Sellega ei soovita vaidlustada kohtuotsuse resolutsiooni punkti 3, milles Üldkohus tühistas osaliselt vaidlustatud otsuse artikli 1; vaidlustada soovitakse üksnes resolutsiooni punkti 4, milles Üldkohus jättis hagi „ülejäänud osas” rahuldamata. Seega ei vaidlustata ka komisjoni otsuse artikli 1 teises lauseosas antud luba vastavalt ELTL artikli 107 lõikele 3; hagejad vaidlustavad vaid vaidlusaluse rahastamismeetme klassifitseerimise riigiabiks ELTL artikli 107 lõike 1 tähenduses.
   Apellandid esitavad oma kaebuse toetuseks järgmised väited:
   
                
            
            
               Vaidlustatud kohtuotsusega rikutakse ELTL artikli 107 lõiget 1. Vastupidiselt Üldkohtu arvamusele ei ole Flughafen Leipzig/Halle GmbH puhul vaidlusaluste infrastruktuurimeetmete ja nende rahastamise osas tegemist ettevõtjaga ELTL artikli 107 lõike 1 tähenduses. Piirkondliku lennujaama infrastruktuuri rajamine ei ole majandustegevus. Järelikult ei saa riigiabi sätteid käesoleval juhul kohaldada.
            
         
                
            
            
               Vaidlustatud kohtuotsusega rikutakse lisaks tagasiulatuva jõu keeldu, õiguskindluse ja õiguspärase ootuse kaitse põhimõtet. Vaidlustatud otsuses kohaldas komisjon 9. detsembril 2005 vastu võetud ühenduse suuniseid lennujaamade rahastamise ja piirkondlikest lennujaamadest opereerivate lennuettevõtjate riikliku stardiabi kohta tagasiulatuvalt juba 4. novembril 2004 võetud infrastruktuurimeetmetele. Üldkohus eitab sellist nn 2005. aasta suuniste tagasiulatuvat kohaldamist ning toetab seeläbi eespool nimetatud põhimõtteid rikkudes komisjoni poolt loodud vastuolulist ja faktiliselt väära õiguslikku olukorda. Üldkohus ei tunnista, et endiselt on jõus nn 1994. aasta lennuliikluse suunised, mille kohaselt on lennujaamade infrastruktuuri riiklik rahastamine üldine meede, millele ei kohaldata riigiabi kontrolli.
            
         
                
            
            
               Vaidlustatud kohtuotsusega rikutakse ka nõukogu 22. märtsi 1999. aasta määruse (EÜ) nr 659/1999, millega kehtestatakse üksikasjalikud eeskirjad EÜ asutamislepingu artikli 93 kohaldamiseks (1), artikli 1 punkti b alapunkti v ja/või artikleid 17 ja 18, kuna Üldkohus jättis 4. novembri 2004. aasta kapitalimahutusele, mille ta oli klassifitseerinud riigiabiks, kohaldamata eespool nimetatud määruse sätteid olemasoleva abi kohta.
            
         
                
            
            
               Vaidlustatud kohtuotsusega rikutakse ka ELTLs sätestatud pädevuste jaotust. Tõlgendades ELTL artikli 107 lõikes 1 sätestatud ettevõtja mõistet, rikub Üldkohus esmast õigust, allutades riigiabi kontrollile liikmesriikide meetmed, millele riigiabiõigust tegelikult ei kohaldata.
            
         
                
            
            
               Viimaks leiavad apellandid, et kuna vaidlustatud kohtuotsuse põhjendused on ebapiisavad, siis on sellega rikutud ka Üldkohtu kodukorra artiklis 81 sätestatud kohtuotsuse põhjendamise kohustust.
            
         
      (1)  EÜT L 83, lk 1; ELT eriväljaanne 08/01, lk 339.